מרדכי בן-דוד

ביוגרפיה

ורדיגר נולד בניו יורק. אביו היה החזן דוד ורדיגר. האב פתח את הקריירה המוזיקלית המשפחתית, ושימש כזמר חסידי בחסידות גור. הבן מרדכי אימץ לעצמו סגנון חדשני יותר. בתחילת דרכו, בטרם התפרסם, קרא לעצמו על שם אביו "בן דוד". שירו הראשון שהופץ הוא "ממקומך", בתקליט שהוציא אביו בשנות ה-70 בשם "מעליצער עונג שבת - דוד ומרדכי בן דוד ורדיגר". בן דוד הופיע בקביעות בהופעות של ארגון "האסק" האמריקאי, מספר פעמים יחד עם הזמר אברהם פריד.
בן דוד הוא מן הראשונים שפיתחו את הסגנון החסידי החדש, והוא מכונה "ענק הזמר החסידי". בראשית דרכו הושפע מסגנון הרוק העולמי, והחל משלהי שנות ה-90 התקרב יותר לסגנון החסידי המסורתי, בין השאר בהשפעת רבו האדמו"ר מריבניץ ולאחריו האדמו"ר רבי שמעון נתן נטע בידרמן מלעלוב. בן דוד מרבה בביקורים ובהופעות בישראל, ובנסיעות לקברי צדיקים בעולם.
כיום הוא נחשב לאחד מתלמידיו של המקובל הרב יצחק מאיר מורגנשטרן (שמקורב בין היתר לתורת ברסלב), הדבר מתבטא בין השאר בכמה שירים עם מילים שמקורם בחסידות ברסלב (אפשר לתקן, בעניין השמחה, צעקה ועוד).
אחדים משיריו ידועים אף במגזר הכללי, ובהם "משיח משיח משיח" ו"אנחנו מאמינים בני מאמינים". בראיונות הוא מספר שבעיניו השיר הנחשב ביותר שלו הוא "אודך" (1978).
בן דוד הוציא עשרים ושמונה אלבומים. את עשרים ושלושה האלבומים הראשונים הפיצה חברת גל פז.
החל משנת 2004 עבר להפיץ את אלבומיו באמצעות משה-מונה רוזנבלום, הוא גם עיבד את רוב אלבומיו המוקדמים. באלבומו "צעקה" את רוב השירים עיבדו הצמד אלי קליין ואצי ברי. באלבומיו האחרונים המפיק ומי שאחראי בעיקר על בחירת השירים הוא בנו הזמר יידל ורדיגר.
בן דוד הוא אביו של הזמר החסידי יהודה (יידל) ורדיגר, אחיו של הזמר מנדי ורדיגר ודודו של הזמר ישראל ורדיגר.
עד ל-2018 התגורר בסיגייט שבברוקלין, ניו יורק.
בשנת 2012 נפגע ביתו, ובו אולפן ההקלטות הפרטי שלו, בסופת ההוריקן סנדי.
ב-2018 סיפר כי עשה עלייה לארץ ישראל ומתגורר בירושלים, הוא שוהה בישראל בעיקר בחגים ובהופעות אך במרבית השנה ממשיך להתגורר בארצות הברית.
נשוי לאסתר, ולהם 2 ילדים:
בתו נשואה לאיש העסקים החרדי מאיר גורביץ'.
ובנו הוא הזמר יידל ורדיגר.

הופעות

בראשית דרכו היה מרבה להופיע בהופעות. הופיע כשני עשורים בהופעות המאורגנות על ידי הארגונים האסק ואהל, הופיע גם בהופעות בישראל, הפופולריות הגוברת של שיריו והופעותיו כמו גם הופעות של אמנים נוספים, גרמה לגדולי הרבנים החרדיים לצאת בקול קורא מיוחד, האוסר הופעות מעורבות כליל. גם אם לא רוקדים בהופעות אלו אלא הישיבה מעורבת. בשלהי שנות ה-90 הפחית את הופעותיו ובראשית שנות האלפיים פסק להופיע אף בהאסק בתשע"ג שב להופיע בהאסק לאחר שסיכם עם המארגנים על הפרדה במופע.
בישראל מיעט להופיע בשל איסור רבנים על "ערבי שירה" החל מ-2015 החל להופיע בהופעות לגברים בלבד במסגרת קומזיצים לבני ישיבות, בהשפעת אחד המפיקים שלו, שלום וגשל, זכו ההופעות הללו להסכמה של יו"ר "משמרת הקודש והחינוך" מרדכי בלוי.
בינואר 2017 התייחס בביקורתיות לנשיא ארצות הברית היוצא ברק אובמה בהופעה בירושלים וכינה אותו "כושי". דבריו עוררו הדים ודווחו בעיתונים מרכזיים בארצות הברית.

שירים הנושאים מסרים פוליטיים

יש משיריו של בן דוד הנושאים מסרים פוליטיים. ב-1984 הוציא אלבום הנקרא בעברית ”סימן טוב“ אך באנגלית פורסם בשם "Hold on" (החזק מעמד) על שם שיר הנושא, שנכתב על אסיר ציון נתן שרנסקי.
ב-1985 הוציא אלבום הנקרא בעברית "אני מאמין" אך באנגלית פורסם בשם "Let My People Go" (שלח את עמי) על שם שיר הנושא, שנכתב על אסירי ציון נתן שרנסקי ואידה נודל.
ב-1986 בלט השיר "ירושלים אינה למכירה" (Yerushalaim Is Not For Sale) נגד סניף האוניברסיטה המורמונית שנבנתה בירושלים בהר הצופים.
ב-1994 הוציא את השיר "חברון מאז ולתמיד" במחאה על וויתורים ישראליים בהסכם אוסלו.
ב-1999 הוציא את השיר "עד מתי" (נכתב על ידי חיים ולדר) המוחה נגד הסתה המכוונת לדעתו נגד הציבור החרדי, הגורמת לשנאת אחים. הוא שילב שמות של פוליטיקאים כטומי לפיד ויוסי שריד, בתוך השיר "לפיד של אש קוצף ורועש, שורף ומבעיר את העיר, לא מותיר שריד, תקווה ואחווה, להפריד בכל מחיר, מלחמת אחים, רק להשמיד ת'עבר גם העתיד כשאח נגד אח, המנצח תמיד מפסיד"
ב-2012 הוציא את השיר למען שחרור האסיר שלום רובשקין: אחדות למען הצדק בהשתתפות הרבה זמרים חסידים ידועים.